Panevėžio Respublikos tiltas

Panevėžio Respublikos tiltas – automobilių transporto tiltas, nutiestas per Nevėžio upę Panevėžio mieste, Respublikos ir Stoties gatvių sandūroje. Vienas pagrindinių Panevėžio tiltų, jungiantis miesto centrą su geležinkelio stotimi. 

Upės kairėje įrengta krantinė, kuria po tiltu pravestas dviračių ir pėsčiųjų takas, paklotos skersinės lentos. Prie pat tilto įrengta pontoninė aikštelė, už 200 m pasroviui – Nevėžio prieplauka. Tilto prieigose miesto centro pusėje įsikūrę AB Kalnapilis, senasis Dramos teatras, buvęs Mielių ir spirito fabrikas, stoties pusėje – Aukštaitijos stadionas.

 Istorija 
Pirmasis tiltas per Nevėžį šioje vietoje statytas dar 1888 m.Panevėžio krašto tiltai. Respublikos tiltas Tai buvo trijų angų sijinis tiltas, kurio nešančios geležinės konstrukcijos rėmėsi į akmens mūro atramas – taurus ir ramtus. Tilto geležines sijas slėgė medinis paklotas su važiuojamąja dalimi.

Augant miesto transporto poreikiams, 1925 m. tiltas buvo rekonstruotas – trumpaamžė medinė važiuojamoji dalis buvo keičiama gelžbetonine. Inžinierius Pranas Markūnas parengė šio tilto gelžbetoninės perdangos projektą. Ji buvo sumontuota ant senųjų atramų. Pagal hidrologo Stepono Kolupailos pateiktus duomenis, trijų tarpatramių sijinis tiltas buvo 42 m ilgio (su ramtų sparnais), 11,5 m pločio, 4,5 m aukščio. Jo angos – po 11,2 m ilgio. Ant tilto nutiestos gatvės plotis siekė 7,7 m. Taip pat buvo įrengti du šaligatviai pėstiesiems po 1,9 m. Tiltas pavadintas „Respublikos“ tiltu. Per Antrąjį pasaulinį karą tiltas buvo susprogdintas, o P. Markūno projektuotos perdangos neliko.Henrikas Kebeikis.Tiltai per Nevėžį Panevėžio mieste p. 136, 137  

1968 m. Panevėžio kelių statybos valdyba Nr. 5 pastatė dabartinį Respublikos tiltą pagal „Lietkelprojekto“ parengtą naujo  šiuolaikinio statinio projektą (jo autoriai K. Vasiliauskas ir D. Žičkis). Tilto ilgis 50 m, važiuojamosios dalies plotis 12 m, du šalitilčiai po 3 m. Konstrukcija rėminė–gembinė, palinkusios atramos įrengtos krantuose, todėl upės vagoje išvengiama ledonešio sangrūdų. Perdanga iš monolitinio gelžbetonio, sudaryta iš išilginių kintamo aukščio sijų, sutvirtintų skersinėmis sijomis. Tiltas plane nutiestas įstrižai upės.

 Galerija 

 Šaltiniai  

 Nuorodos 

 Sąrašas:Tiltai per Nevėžį
 Aida Sinkevičiūtė. Lietuvos tiltų statybos raida ir architektūros bruožai. Rėminis gelžbetoninis tiltas per Nevėžį Panevėžyje vdu.lt, 213 pav. (iš V. Viršilo albumo „Lietuvos tiltai“, 1998).

Kategorija:Tiltai per Nevėžį
Kategorija:Panevėžio tiltai